Peste o mie de copii cu nevoi speciale din Timiş au rămas fără alocaţia de hrană timp de jumătate de an. Părinţii au sesizat Inspectoratul Şcolar, care dă vina pe birocraţie. Copiii trebuie să primească de la stat peste 330 de lei pe lună.

Reprezentanții Inspectoratului Școlar Timiș, care au primit și un memoriu de la părinți, spun că normele de aplicare ale legii pentru anul 2017 au fost emise abia în luna august și nu se pot aplica retroactiv. Asta, cu toate că sumele au fost virate în conturile școlilor.

Părinții se tem că odată cu încheierea acestui an drepturile lor se vor pierde și cer autorităților să rezolve problema. În caz contrar, ei vor încerca să își facă dreptate în instanță.

Fiecare copil are de recuperat pentru perioada ianuarie-iunie 2017 în jur de 2.000 de lei. În județul Timiș sunt peste 1.000 de elevi cu nevoi speciale integrați în învățământul de masă.